Peter Bogdanovich

**Peter Bogdanovich**, nado en Kingston (Nova York) o 30 de xullo de 1939 e finado nos Ánxeles o 6 de xaneiro de 2022, foi un director, guionista, actor, produtor, crítico e historiador do cinema estadounidense. Formou parte do "New Hollywood", xunto con William Friedkin, Brian De Palma, George Lucas, Martin Scorsese, Michael Cimino e Francis Ford Coppola.

## Traxectoria 
Bogdanovich naceu no estado de Nova York, fillo de Herma Robinson, xudía austríaca e Borislav Bogdanovich, pintor e pianista serbio ortodoxo, que chegaron aos Estados Unidos en maio de 1939. Comezou como actor na década de 1950, estudando con Stella Adler e aparecendo na televisión. A principios da década seguinte foi programador cinematográfico no Museum of Modern Art de Nova York.

En 1968, seguindo o exemplo do críticos de *Cahiers du Cinéma* decidiu converterse en director e marchou aos Ánxeles. O primeiro traballo ofreceullo o director Roger Corman. En 1971 dirixiu *A derradeira película*, o seu filme mellor recibido, que foi candidato a oito premios Oscar e no que tiña un papel importante a modelo de vinte e un anos Cybill Shepherd, coa que viviu un romance. Tras este filme logrou outros dous éxitos con ''What's Up, Doc?* (1972) e *Lúa de papel*.

Porén, *Daisy Miller* ou *Nickelodeon* foron fracasos. En 1980 dirixiu a comedia *They All Laughed*, con Dorothy Stratten, antiga modelo que mantivo unha relación con Bogdanovich. Stratten foi asasinada polo seu marido, e o propio Bogdanovich tivo que encargarse da distribución do filme. Máis tarde indicou que este foi o motivo polo que se declarou en bancarrota en 1985. O 30 de decembro de 1988 casou con Louise Stratten, irmá máis nova de Dorothy, de vinte anos; o matrimonio foi visto como un escándalo.

Acadou un novo éxito en 1985 con *Mask*, pero o seguinte proxecto, a continuación de *A derradeira película*, titulada *Texasville* foi un fracaso de público e crítica. Os dous filmes provocaron disputas entre Bogdanovich e os estudios, que controlaban o financiamento e a montaxe final. Os seguintes filmes foron outros fracasos e levaron a Bogdanovich a apartarse durante anos da dirección. En 1997 declarouse de novo en bancarrota.

Ademais de dirixir televisión, recuperou a interpretación cun papel recorrente como psicoterapeuta na serie *The Sopranos*.

## Filmografía 
### Director 
### Actor 
* *Targets* (1968)
* *Saint Jack* (1979)
* *Highball* (1997)
* *Bella Mafia* (1997)
* *Mr. Jealousy* (1998)
* *54* (1998)
* *Coming Soon* (1999)
* *Festival in Cannes* (2001)
* *Infamous* (2006)
* *Dedication* (2007)
* *The Dukes* (2007)
* *The Fifth Patient* (2007)
* *Broken English* (2007)
* *Humboldt County* (2008)
* *Abandoned* (2010)
* *Queen of the Lot* (2010)
* *The Between* (2013)
* *Cold Turkey* (2013)
* *The Tell-Tale Heart* (2014)
* *You Are Here* (2014)
* *Pearly Gates* (2015)

## Libros 
* 1961: *The Cinema of Orson Welles*
* 1962: *The Cinema of Howard Hawks*
* 1963: *The Cinema of Alfred Hitchcock*
* 1967: *John Ford* (expanded 1978)
* 1969: *Fritz Lang in America*
* 1970: *Allan Dwan: The Last Pioneer*
* 1973: *Pieces of Time* (estendido en 1985)
* 1984: *The Killing Of The Unicorn - Dorothy Stratten 1960-1980]]*. William Morrow and Company; ISBN 0-688-01611-1.
* 1992: *This is Orson Welles*. HarperPerennial; ISBN 0-06-092439-X.
* 1995: *A Moment with Miss Gish*. Santa Barbara: Santa Teresa Press.
* 1997: *Who The Devil Made It: Conversations with Legendary Film Directors*. Alfred A. Knopf; ISBN 0-679-44706-7.
* 1999: *Peter Bogdanovich's Movie of the Week*.
* 2004: *Who the Hell's in It: Conversations with Hollywood's Legendary Actors*. Alfred A. Knopf; ISBN 0-375-40010-9.

## Nota 
## Véxase tamén 
### Bibliografía 
* Yule, Andrew, *Picture Shows: The Life and Films of Peter Bogdanovich*, Limelight, 1992
### Ligazóns externas 
* *Who the Hell's in It* en *Seattle Weekly''
* Blog de Bogdanovich en indiewire